als_Latn dik_Latn sag_Latn
Mocioni i mosbesimit ndaj Qeverisë së Kosovës, i inicuar nga Nisma për Kosovën, mori përkrahjen e partive tjera opozitare, AAK dhe Nisma për Kosovën. Por, vota pro këtij mocioni dhe rrëzimit të Qeverisë së Kosovës, nuk pritej nga Partia Demokratike e Kosovës. Kjo e fundit, me votat e saj për mocionin e mosbesimit, bëri që Qeveria e drejtuar nga kryeministri Isa Mustafa të rrëzohet.
Pas prishjes së koalicionit qeverisës, mes partnerëve LDK dhe PDK, lindën akuza dhe kundërakuza të ndryshme.
Gjatë një debati televiziv, këshilltari i kryeministrit dhe zëvendësministri i Pushteti Lokal Bajram Gecaj, ka thënë se në rrëzimin e Qeverisë Mustafa, “ka gisht edhe presidenti Hashim Thaçi”.
Gecaj ka deklaruar se presidenti ka shtyrë deputetët e PDK-së që të votojnë mocionin e opozitës.
“Presidenti ka shtyrë deputetët që të nënshkruajnë mocionin”, është shprehur Gecaj, duke mos përmendur emra të deputetëve.
Gecaj: S’po mund ta zbulojë burimin, se do të shkoja në Prokurori
I kontaktuar nga gazeta “Bota sot” lidhur me akuzat e tij, Gecaj ka thënë se informatën që Thaçi ka ndikuar në votimin e deputetëve, ia ka dhënë një burim konfidencial, të cilin nuk mund ta zbulojë.
Ai ka theksuar se për shkak që nuk mund të tregojë burimin, as nuk mund t’i drejtohet Prokurorisë për akuzat e tij, ndërsa sjelljen e tillë të presidentit Thaçi, e ka quajtur shkelje të postit që ai drejton.
“Unë besoj, sepse kam edhe informata por të cilat janë dhënë në mënyrë konfidenciale që edhe presidenti Thaçi ka kërkuar nga deputetët e PDK-së që të nënshkruajnë mocionin për mosbesim. Konsideroj se kjo sjellje e tij përbën shkelje edhe të postit të tij të presidentit. Megjithatë, meqenëse informatat janë dhënë në mënyrë konfidenciale, nuk mund të nxjerr burimin, se po të mund të tregoja burimin, do të shkoja edhe në Prokurori”, ka konfirmuar Bajram Gecaj për “Bota sot”.
Gazeta ka provuar të marrë një përgjigje nga Zyra e Presidentit Thaçi në lidhje me akuzat e drejtuara nga Gecaj, por nuk ka marrë një të tillë.
PDK mohon akuzat: Vendimin për mocionin e morëm pa presion nga Thaçi
Ndërkohë, në PDK mohojnë se presidenti kishte “gisht” në vendimin e deputetëve për votimin e mocionit ndaj Qeverisë.
Bislim Zogaj nga kjo parti, ka konfirmuar se Thaçi, jo vetëm që nuk u ka bërë presion deputetëve të PDK-së, por ka me muaj që ai nuk është dëgjuar me ta.
Ai ka treguar se vendimin për votimin kundër Qeverisë, e kanë marrë në mbledhjen e Këshillit Drejtues të PDK-së.
“Sa i përket presionit që ka bërë presidenti në PDK, me sinqeritetin më të madh po them se ai jo vetëm që nuk bërë presion, por ka muaj që as nuk jemi dëgjuar me të. Me përgjegjësi të plotë e them se jo vetëm tek unë, por edhe tek deputetët tjerë, presidenti absolut nuk ka pasur qasje. Definitivisht vendimi për votimin e mocionit është marrë atë ditë kur e kemi pasur takimin e Këshillit Drejtues në mëngjes. Atë ditë Kadri Veseli i është drejtuar Këshillit Drejtues se është në dorë tonë a me votu a mos me votu, kështu që me sinqeritetin më të madh, e them se nuk ka pasur presion nga presidenti dhe as nga kryetari i partisë.
I pyetur se nga e kanë burimin akuzat e Gecajt drejt Thaçit, Zogaj ka thënë se nuk mund të flas në lidhje me këtë meqë nuk e njeh personalisht atë.
“Nuk mund të flas për veprimtarinë e tij meqë nuk e njoh personalisht”, është shprehur Bislim Zogaj.
Krasniqi: Gecaj po e gjuan topin diku tjetër
Duke komentuar lidhur me akuzat e Bajram Gecajt, analisti politik Islam Krasniqi, është shprehur se PDK-ja nuk mund të shkëputet lehtë nga presidenti.
Por, sipas tij, Gecaj po mundohet të “gjuajë topin diku tjetër”.
“Ndoshta ka pasur të drejtë Bajram Gecaj, se PDK-ja nuk mund të shkëputet lehtë nga Presidenti, dhe të gjitha instruksionet i merr nga ai. Gecaj është munduar të jetë gjithmonë aktiv me deklarata të tij të pa menduara, shpesh herë është dukur edhe avokat i PDK-së, edhe duke thënë se Nisma është bira e fundit e kavallit, pa e ditur se ajo i ndërron tingujt më të mirë dhe po ajo Nisma ishte iniciatore që të rrëzojë Qeverinë dhe tash Gecaj mundohet të gjuajë topin diku tjetër”, është shprehur analisti Krasniqi për “Bota sot”.
Burjani: Presidenti po shkel Kushtetutën
Ndërsa, sipas njohësit të çështjeve kushtetuese, Blerim Burjani, Presidenti Thaçi me “përzierjen” tek ish-partia e tij, po shkel Kushtetutën e Kosovës.
Ai ka theksuar se presidenti duhet të jetë neutral në tema të partive politike.
“Po kjo është e kuptueshme se Thaçi është lideri i vërtetë i PDK-së, ndërsa Veseli është asistenti dhe ndihmësi i tij strategjik. Por, ai realisht po shkel Kushtetutën e shtetit, ai nuk ka mandat të përzihet në fushata e as në lobizim për askënd, pra ai duhet të jetë neutral në tema të partive”, ka thënë Blerim Burjani për “Bota sot”.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn